Պարույր Սաղաթելյան

Պարույր Եղիազարի Սաղաթելյան (), հայ մանկավարժ։ ԽՄԿԿ անդամ (1944): Հայրենական պատերազմի մասնակից։

Կենսագրություն 
Պարույր Սաղաթելյանը ծնվել է 1909 թվականին Անիի շրջանի Ձորակապ գյուղում։ Տարրական դպրոցն ավարտելուց հետո տեղափոխվել է Լենինական, 1929 թվականին ավարտել Լենինականի մանկավարժական ուսումնարանը, այնուհետև աշխատել Ձորակապի տարրական դպրոցում։ 1931 թվականին Մարալիկի յոթնամյա դպրոցում դասավանդել է ֆիզիկա և մաթեմատիկա։ 1938 թվականին ընդունվել է Լենինականի Միքայել Նալբանդյանի անվան պետական մանկավարժական ինստիտուտի երեկոյան բաժնի ֆիզիկա-մաթեմատիկական ֆակուլտետը, միաժամանակ մաթեմատիկա է դասավանդել դպրոցում։

1941 թվականի հունիսի 23-ին Սաղաթելյանը կամավոր մեկնել է ռազմաճակատ։ 1942 թվականին վիրավորվել է, բուժվելուց հետո վերադարձել ռազմաճակատի 8-րդ գվարդիական բանակի 57-րդ գվարդիական դիվիզիայի 170-րդ գվարդիական հակատանկային գունդ, կռվել է երրորդ Ուկրաինական, ապա՝ առաջին Բելոռուսական ռազմաճակատներում, մասնակցել է Դնեպր, Դնեստր, Վիսլա և Օդեր գետերի անցման մարտերին, Բեռլինի գրավմանը։ 1944 թվականի օգոստոսին, Վիսլայի պլացդարմում ընդունվել է ԽՄԿԿ շարքերը։

Ռազմաճակատում ցուցաբերած արիության համար Սաղաթելյանը Գերագույն գլխավոր հրամանատարի կողմից ստացել է 11 շնորհակալագիր։ Պարգևատրվել է Կարմիր աստղի երկու, Հայրենական պատերազմի 2-րդ աստիճանի շքանշաններով, «Խիզախության համար», «Վարշավայի ազատագրման համար» և յոթ այլ մեդալներով։

1945 թվականին զորացրվելով բանակից Սաղաթելյանը վերադառնալով Լենինական, նշանակվել է բաներիտ դպրոցի տնօրեն։ 1947 թվականին ավարտել է Լենինականի մանկավարժական ինստիտուտը և նշանակվել Մայակովսկու անվան № 5 միջնակարգ դպրոցի մաթեմատիկայի ուսուցիչ։ 1950-1970 թվականներին աշխատել է Շիրվանզադեի անվան, ապա՝ Ս. Սպանդարյանի անվան միջնակարգ դպրոցների տնօրեն։

Սաղաթելյանը պարգևատրվել է «Պատվո նշան» շքանշանով, «Աշխատանքային արիության համար» մեդալով, մի շարք պատվոգրերով։

Պարգևներ 
 «Կարմիր աստղի» կրկնակի շքանշան
 Հայրենական պատերազմի 2-րդ աստիճանի շքանշան
 «Խիզախության համար» շքանշան
 «Վարշավայի ազատագրման համար» շքանշան
 «Պատվո նշան» շքանշան
 «Աշխատանքային արիության համար» մեդալ

Ծանոթագրություններ 

Ձորակապ գյուղում ծնվածներ
Հայ մանկավարժներ
Կարմիր աստղի շքանշանի ասպետներ
Հայրենական պատերազմի 2-րդ աստիճանի շքանշանակիրներ
«Խիզախության համար» մեդալով պարգևատրվածներ (ԽՍՀՄ)
«Աշխատանքային արիության համար» մեդալակիրներ
«Վարշավայի ազատագրման համար» շքանշանակիրներ
Հայրենական մեծ պատերազմի մասնակիցներ
ԽՄԿԿ անդամներ
Դպրոցի տնօրեններ